Publication: Magyar Közlöny
Issue: MK-2000-55 (Year: 2000, Number: 55)
Era: 1990-2004
Section: 
Paragraph Index: 3

2. § A jegyzékváltás magyar nyelvű szövege a következő: „SZÓBELI JEGYZÉK A Külügyi és Kereskedelmi Minisztérium üdvözletét küldi a Magyar Köztársaság Nagykövetségének és abban a megtiszteltetésben részesült, hogy tájékoztathatja a Nagykövetséget, hogy Új-Zéland Kormánya a közelmúltban számos változtatást jelentett be bevándorlási politikáját illetően. Ezek közé tartozott a három hónapnál rövidebb időre Új-Zélandot felkereső magyar állampolgárokkal szemben a vízumkötelezettség eltörléséről szóló határozat. A vízumkötelezettség eltörlése 2000. március 1-jén lép hatályba. Mellékeljük a Bevándorlási Miniszter, Tuariki John Delamere által kibocsátott vonatkozó sajtóközleményt. A Minisztérium tájékoztatni kívánja a Nagykövetséget arról is, hogy a három hónapnál hosszabb időre Új-Zélandot meglátogatni vagy ott tanulmányokat folytatni kívánó magyar állampolgároknak a továbbiakban is szükségük lesz vízumra. Az Új-Zélandon munkát vállalni vagy oda bevándorolni kívánó magyaroknak is be kell szerezniük a vízumot. A Külügyi és Kereskedelmi Minisztérium megragadja ezt az alkalmat, hogy biztosíthassa a Magyar Köztársaság Nagykövetségét őszinte nagyrabecsüléséről. Külügyi és Kereskedelmi Minisztérium Wellington

Source: https://magyarkozlony.hu/hivatalos-lapok/ec40f36decc26822970ae7efb53f1f810e36b5cd/dokumentumok/5bd98f266b191a1ded02ae262d6b25556117c440/letoltes